उदयपुर | भाजपा के राष्ट्रीय अध्यक्ष अमित शाह के 18 को उदयपुर दौरे को लेकर गृहमंत्री गुलाबचंद कटारिया ने सोमवार को पार्टी कार्यालय पर बैठक लेकर जनजाति सम्मेलन, शक्ति केंद्र प्रभारी सम्मेलन और प्रबुद्ध नागरिक सम्मेलन में ज्यादा से ज्यादा कार्यकर्ता, लोगों को लाने पर जोर दिया। कटारिया ने बैठक के बाद पदाधिकारियों के साथ कृषि मंडी सवीना में शक्ति केंद्र प्रभारी सम्मेलन स्थल के लिए प्रस्तावित स्थान का निरीक्षण कर बैठक क्षमता, वाहन पार्किंग, मंच को लेकर पदाधिकारियों को निर्देश दिए। संभाग प्रभारी हरिहर पारिख, शहर जिलाध्यक्ष दिनेश भट्ट, मेयर चंद्रसिंह कोठारी, यूआईटी चेयरमैन रवींद्र श्रीमाली मौजूद थे। इधर, 11 को जयपुर में होने वाले सम्मेलन के लिए भाजपा पार्षद रविवार रात रवाना हुए।